ΓΡΑΠΤΗ ΕΡΩΤΗΣΗ E-1145/96 υποβολή: Bernd Lange (PSE) προς την Επιτροπή (15 Μαΐου 1996)

Θέμα: Εκτέλεση του προγράμματος για την προώθηση της διεθνούς επιστημονικής και τεχνολογικής συνεργασίας (INCO)

Αυξάνεται συνεχώς ο αριθμός των διαμαρτυριών που υποβάλλονται σχετικά με το εν λόγω πρόγραμμα από ενδιαφερόμενους οι οποίοι εκφράζουν την απογοήτευσή τους για την κακή πληροφόρηση που παρέχεται από την Επιτροπή και τα πληροφοριακά της έντυπα πριν από την υποβολή των αιτήσεων, για το εξαιρετικά χαμηλό ποσοστό έγκρισης λόγω του μεγάλου αριθμού των αιτήσεων και για τον υπερβολικό φόρτο εργασίας που αντιμετωπίζει η διαχείριση του προγράμματος λόγω της πληθώρας των αιτήσεων.

1. Ποια μέτρα έχει λάβει η Επιτροπή για να αποφευχθούν ή να μειωθούν στο μέλλον οι απογοητευτικές εμπειρίες των ενδιαφερομένων από τη διαχείριση του προγράμματος; Προτίθεται η Επιτροπή να λάβει περαιτέρω μέτρα;

2. Πώς σκέπτεται η Επιτροπή να επιτύχει στο μέλλον καλύτερη και πιο ολοκληρωμένη πληροφόρηση των ενδιαφερομένων;

3. Ποια μέτρα προτίθεται να λάβει η Επιτροπή για να βελτιώσει τη διαφάνεια της διαδικασίας λήψεως αποφάσεων, ιδιαίτερα όσον αφορά τον καθορισμό των σημείων προτεραιότητας και των κριτηρίων έγκρισης;

Απάντηση της κ. Cresson, εξ ονόματος της Επιτροπής (11 Ιουνίου 1996)

Οι πληροφορίες σχετικά με το πρόγραμμα Συνεργασίας στον τομέα της έρευνας και της τεχνολογικής ανάπτυξης (ΕΤΑ) με τις τρίτες χώρες και τους διεθνείς οργανισμούς περιέχονται στο τέταρτο πρόγραμμα-πλαίσιο της Κοινότητας για δράσεις έρευνας, τεχνολογικής ανάπτυξης και επίδειξης (1994-1998) ((ΕΕ L 126 της 18.5.1994. )), στη σχετική με το πρόγραμμα αυτό απόφαση και στις προσκλήσεις υποβολής προτάσεων. Μέχρι σήμερα έχουν δημοσιευθεί στην Επίσημη Εφημερίδα μια πρόσκληση για συνεργασία με τις χώρες της κεντρικής Ευρώπης και τις χώρες της πρώην Σοβιετικής Ενώσεως, δύο προσκλήσεις υποβολής προτάσεων για τις αναπτυσσόμενες χώρες και μια πρόσκληση που αφορά πρόγραμμα υποτροφιών για την Ιαπωνία και την Κορέα.

Στο πλαίσιο της εφαρμογής του προγράμματος, η Επιτροπή κατήρτισε πληροφοριακούς φακέλους για κάθε έναν από τους τομείς του προγράμματος ξεχωριστά. Αυτοί περιέχουν όλες τις ειδικές για το πρόγραμμα πληροφορίες και εστάλησαν σε χιλιάδες ενδιαφερόμενους μετά από σχετική αίτησή τους. Στους φακέλους αυτούς υπάρχουν επίσης οι διευθύνσεις των αρμοδίων στις συμμετέχουσες χώρες καθώς και στις προαναφερθείσες τρίτες χώρες.

Όλες οι χώρες της Κεντρικής Ευρώπης καθώς και ορισμένες χώρες της πρώην Σοβιετικής Ενώσεως έχουν ορίσει αρμόδιους με τους οποίους η Επιτροπή έχει τακτικές συνατήσεις. Στις συνδεδεμένες χώρες της Κεντρικής Ευρώπης, εξάλλου, προβλέπεται η εγκατάσταση Κέντρων Αναδιανομής Καινοτομίας («Innovation Relay Centres»).

Για την παρουσίαση των εν λόγω προσκλήσεων υποβολής προτάσεων πραγματοποιήθηκε ένας κύκλος διαλέξεων στις πρωτεύουσες των ενδιαφερομένων χωρών. Επίσης εκδόθηκαν διάφορα έντυπα για το σύνολο των προγραμμάτων ΕΤΑ (RTD INFO, RTD Magazine) συμπεριλαμβανομένων των προγραμμάτων συνεργασίας με τις τρίτες χώρες. Η πρόσβαση σε όλα τα σχετικά έγγραφα είναι δυνατή μέσω του Internet (Cordis) και χιλιάδες είναι οι ενδιαφερόμενοι που έκαναν χρήση αυτής της δυνατότητας τους τελευταίους μήνες. Τα κριτήρια επιλογής των προτάσεων δημοσιεύτηκαν (παράρτημα ΙΙ της απόφασης αριθ. 1110/94/ΕΚ ((ΕΕ L 306 της 30.11.1994. )), άρθρο 4 παράγραφος 3 της απόφασης αριθ. 94/763/ΕΚ (2), παράρτημα Ι της απόφασης αριθ. 94/807/ΕΚ ((ΕΕ L 334 της 22.12.1994. )) και παρελήφθησαν στους πληροφοριακούς φακέλους.

Το χαμηλό ποσοστό προτάσεων που έγιναν δεκτές και η απογοήτευση ορισμένων από τους προτείνοντες οφείλονται μεταξύ άλλων στο ότι τα μέσα που διατίθενται από το τέταρτο πρόγραμμα-πλαίσιο για τη συνεργασία με τις τρίτες χώρες στον τομέα της ΕΤΑ είναι πολύ περιορισμένα σε σχέση με την προηγούμενη περίοδο. Ως εκ τούτου, η Επιτροπή έχει την πρόθεση να εστιάσει τις προσκλήσεις υποβολής προτάσεων σε ακόμη πιο συγκεκριμένους τομείς.

Για το σκοπό αυτό, οι εργασίες των υπευθύνων και των γραφείων επαφών θα εντατικοποιηθούν, ιδίως στο επίπεδο της επιλογής των προτάσεων, ώστε να βελτιωθεί η ποιότητά τους και να αυξηθεί επομένως το ποσοστό αποδοχής, και να επιτευχθεί καλύτερη πληροφόρηση των ενδιαφερομένων όσον αφορά την τύχη των προτάσεών τους. Πέραν τούτου, θα καταρτιστούν κανόνες για την αξιολόγηση των προτάσεων οι οποίοι θα συντελέσουν στην αύξηση της διαφάνειας και του ποσοστού επιτυχίας κατά τη διαδικασία αξιολόγησης.

Η βελτιστοποίηση της διαχείρισης του προγράμματος ΕΤΑ συνιστά μόνιμο στόχο της Επιτροπής. Θα αποτελέσει αντικείμενο ειδικού σεμιναρίου που θα διεξαχθεί τον Ιούνιο του 1996 και στο οποίο κλήθηκαν να συμμετάσχουν αντιπρόσωποι από τις βιομηχανίες, τα ερευνητικά ιδρύματα και τα πανεπιστήμια.